Kristian Pihl Lorentzen (V), 2012-03-20:
Venstre går stærkt ind for borgernes frie valg af transportform.
Vi tager udgangspunkt i det faktum, at den kollektive trafik har sin store styrke i de tætbefolkede områder.
Her skal vi satse på at gøre den kollektive trafik mere attraktiv for de midler, der rådes over.
Danske bilister betaler Europas højeste afgifter, nemlig i omegnen af 43 mia. kr. om året.
Heraf bruges under en fjerdedel på anlæg, drift og vedligeholdelse af veje og broer – altså det, bilisterne har brug for.
Resten af de mange penge går bl.a. til massive offentlige tilskud til den kollektive trafik.
Derfor afviser Venstre en trafikformynderisk politik, hvor man malker bilisterne yderligere for at kanalisere endnu flere skattekroner over i den kollektive trafik, der gives nemlig i forvejen enorme tilskud til den kollektive trafik.
Transportministeren har oplyst, at statskassen støttede den kollektive trafik i 2011 med 10,6 mia. kr., heraf omkring 5,5 mia. kr. i driftstilskud, herunder ikke mindst til DSB.
Dertil skal lægges skatteydernes og bilisternes støtte til den kollektive busdrift på knap 4 mia. kr. om året – penge, der kanaliseres ud via kommuner og regioner
Skatteyderne og bilisterne især betaler samlet set omkring 58 pct. af driftsudgifterne til busserne i Danmark, mens blot 42 pct. kommer fra billetsalget.
Teknologirådet og førende trafikforskere har slået fast, at det ikke er billigere billetpriser, der kan flytte bilpendlere over i tog og busser, det kan derimod forbedret kvalitet i den kollektive trafik, herunder tog til tiden, pladsgaranti i tog og busser, god sammenhæng i køreplanlægningen, adgang til parkeringspladser ved stationer og god service i det hele taget.
Venstre er dog meget tilfreds med, at vi med virkning fra 2008 indførte et takstloft, der standsede den hidtidige årlige stigning i billetpriserne.
Det takstloft skal vi selvfølgelig holde fast i.
På den baggrund kan Venstre ikke medvirke til regeringens politik, hvor man i kølvandet på betalingsringsfarcen snupper yderligere 1 mia. kr. om året fra bilisterne og fører den over i den kollektive trafik.
En sådan politik rammer nemlig knusende hårdt blandt de danskere, der hver eneste dag er totalt afhængige af deres bil.
Desuden indebærer det en skævvridning af landet til skade for de tyndt befolkede egne.
Helt galt går det, når man ifølge den aftale, der er indgået, vælger at bruge 0,5 mia. kr. om året til en virkningsløs sænkning af priserne i den kollektive trafik.
Venstre er med på at forhandle om en provenuneutral omlægning af bilafgifterne, bl.a. for at håndtere den accelererende leasing af biler, men vi ærgrer os over, at regeringen nu forlods har ført 1 mia. kr. over til en forøgelse af den offentlige sektor i den kollektive trafik.
De penge var langt bedre brugt til en mærkbar sænkning af prisen på en ny bil, så danskerne kommer til at køre grønnere og køre mere sikkert.
Faktisk har en ny rapport dokumenteret, at vi kan spare op imod 30 menneskeliv om året, hvis vi får danskerne til at køre i nyere, grønnere og mere sikre biler.
Det er også skræmmende at se opfindsomme forslag om yderligere plukning af bilister, der vil parkere bilen ved arbejdspladser, f.eks. i København.
Venstre afviser totalt sådanne tilløb til trafikal styringsfeber og anslag imod folk, der passer deres arbejde.
Til gengæld medvirker vi meget gerne til at effektivisere den kollektive trafik for de penge, der er til rådighed.
Venstre medvirker ikke til, at man i de kommende mange år bruger milliarder af ekstra kroner på en kunstig sænkning af billetpriserne på bilisternes bekostning, samtidig med at det ikke virker.
Afslutningsvis vil jeg gerne fremhæve det 2-årige forsøg med HyperCard for unge, der blev iværksat i august 2011 med bred politisk opbakning.
Det er en rigtig god ordning, som vi opfordrer regeringen til at videreføre.
Jeg vil gerne på vegne af Venstre, Liberal Alliance og Det Konservative Folkeparti fremsætte følgende:
Forslag til vedtagelse
»Folketinget opfordrer regeringen til at respektere borgernes frie valg af transportform.
Derfor bør der ikke opkræves yderligere skatter eller P-afgifter fra bilisterne som grundlag for yderligere subsidiering af den kollektive trafik, der i stedet bør styrkes gennem bedre organisering, mere kapacitet, øget kvalitet og bedre sammenhæng set fra passagernes synspunkt.
Tinget noterer sig med tilfredshed, at regeringen har droppet planerne om at indføre en betalingsring ved København.
Teknologirådet og førende trafikforskere har dokumenteret, at det er kvalitetsforbedringer og ikke sænkning af priserne, der kan befordre en frivillig overførsel af bilister til den kollektive trafik.
Tinget opfordrer endvidere regeringen til at videreføre det 2-årige forsøg med det HyperCard for unge, som blev iværksat med virkning fra august 2011.«